  Туспуктэм: Константин Вознесенских Наталия Сильвестрова Дэри ёросысь Изгуртысь лулчеберет юртын нырысьсэ покчи классъёсын дышетскисьёс понна удмурт кылын ёрос выль ар шулдыръяськон ортчытӥзы. Ужрадэ 14 школаысь 80 пиналъёс пыриськизы. Ваньзы соос удмурт кылъя но литературая олимпиадаосын вормисьёс, йӧскалык лулчеберетъя ужрадъёсы мыло-кыдо пыриськисьёс. Со сярысь ивортодэтъя «Удмуртия» агентстволэн корреспондентэзлы Изгурт школаысь покчи классъёсты дышетӥсь Наталия Четкарева вераз. «Олёш но мукетъёсыз…» шулдыръяськон туннэ нунал понна лэчыт ужпумлы сӥземын вал.  « Олёш – со телефонлы ёрмем пияш, кудӥзлы номыр но кулэ ӧвӧл, только телефонын пуке. Тол Бабайлэсь возьма со кузьым – скутер. Тол Бабай солы кузьымъёс уг вайы, сое дышетыны малпа »Наталия Четкарёва, Изгурт школаысь покчи классъёсты дышетӥсь Пиналъёс пияшлы шуг-секытъёс пыр ортчыны юрттӥзы, пӧртэм заданиос быдэстӥзы, Коркакузёен, Обыдаен, Нюлэскузёен но мукет выжыкыл геройёсын тодматскизы. Пӧртмаськисьёс удмурт калык шудонъёс ортчытӥзы. Нылпиос ужрадэ мыло-кыдо пыриськизы. Удмурт кыз котырын кырӟанъёс быдэстыса,Тол Бабаез ӧтизы, солы удмурт кылын кылбуръёс лыдӟизы. Песятай котькудзылы канцеляр вузъёс но ческыт саламъёс кузьмаз. Шулдыръяськон удмурт позыръяськонэн йылпумъяськиз. Удмурт кылын таӵе ужрадъёс ёросын азьланяз но ортчытъялозы, оске Наталия Четкарёва. Ужрадэз Изгурт школаысь покчи классъёсты дышетӥсьёс ёросысь дышетонъя управление но «Удмурт Кенеш» огазеяськонлэн ёрос ёзэтэз юрттэмен радъязы. Тодэ вайытом, Удмуртиын кыккылолыко пиналъёс но анай-атайёссы понна анай кылъёсты дышетыны 28 группа кылдытозы. Тегъёс: Выльар удмурткыл праздникъёс нылпиос школаос Дэри Удмуртия  